La Sala A de la Casa de Cultura obri les exposicions de 2015 amb la mostra fotogràfica “Haluros de plata”
2025-07-24

L’Institut Municipal de Cultura i Joventut de Burjassot ja ho té tot preparat per inaugurar, dilluns que ve 26 de gener a les 19 hores, l’exposició que obrirà les mostres d’aquest 2015 dins de la seua programació regular. Una mostra que, en aquesta ocasió, dona l’oportunitat a joves artistes que estan començant en el món de la fotografia, de mostrar les seues creacions, en molts casos, per primera vegada.

“Haluros de plata” és el nom de l’exposició col·lectiva que arriba de mans dels alumnes de primer del Cicle Formatiu de Grau Superior de Fotografia de l’Escola d’Art i Superior de Disseny (ESAD); exposició que es podrà visitar de dilluns a divendres, de manera ininterrompuda, de 9 a 21 hores, fins al 6 de febrer.

Els 29 alumnes participants en la mostra exposaran els seus primers projectes realitzats en fotografia analògica; projectes de gran nivell que enguany han treballat també a l’hora de la presentació, ja que les fotografies exposades, en les quals cadascun d’ells ha intentat expressar tot el sentiment que arreplega una imatge, estaran emmarcades.

Dualitats, distàncies, cares, màscares, idees, sentiments…tot es podrà contemplar en aquesta genial exposició que obri les mostres en la Casa de Cultura de Burjassot i que, en aquest cas, aposta per les joves promeses, pels quals estan començant, donant-los l’oportunitat de mostrar les seues creacions al públic en general.

Els alumnes que exposaran les seues obres són Laura Anaya, Bárbara Cecilia Antonaya, Camino Baño de Murcia, Mª Ángeles Bermúdez, Irene Catalá, Rosa Crenes, Marta Parra, Guillem Ramos, Juan David Rota, Ana Roussel, Irene Rubio, Azáhara Rubio, Ana Serra, Sarai Vicente, José Ángel Calve, Miriam Fernández, Pablo Fuentes, Anna Gadar, Julio César Higuera, Gorka López, Arianne Martos, Aina Miguel, Elena Montealegre, Cristina Navas, Irina Petrovich, Diana Pinar, Wendy Rodríguez, Lester Romero i Celia Rubio.